[pic] | IL-KUMMISSJONI TAL-KOMUNITAJIET EWROPEJ | Brussell, COM(2008) XXX KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI U LILL-KUMITAT TAR-REĠJUNI L-UE, l-Afrika u ċ-Ċina: Lejn djalogu u kooperazzjoni trilaterali EN KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI U LILL-KUMITAT TAR-REĠJUNI L-UE, l-Afrika u ċ-Ċina: Lejn djalogu u kooperazzjoni trilaterali WERREJ 1. Introduzzjoni 3 2. L-inizjattiva ta' politika tal-UE dwar il-kooperazzjoni trilaterali 5 2.1. Prinċipji gwida għall-kooperazzjoni trilaterali 5 2.2. Għanijiet konkreti tal-kooperazzjoni trilaterali 5 2.3. Djalogu dwar il-politika għall-iżvilupp u sħubija għall-iżvilupp 6 3. Konklużjonijiet 8 INTRODUZZJONI Fil-bidu tas-seklu 21, il-ġeopolitika ġdida tippreżenta sfidi u opportunitajiet għall-atturi kollha. Dan mhuwa minnu mkien aktar milli fl-Afrika, li tinsab dieħla f'era ġdida. L-Afrika qiegħda tqum fuq saqajha, dejjem aktar demokratika, aktar vibranti, u tpoġġi lilha nfisha f’qagħda biex tibbenefika mill-opportunitajiet tal-globalizzazzjoni. Il-ħolqien tal-Unjoni Afrikana (UA), ir-rwol imsaħħaħ tal-Komunitajiet Ekonomiċi Reġjonali tal-Afrika (KER), il-mudelli Afrikani għall-iżvilupp ekonomiku (NEPAD – Sħubija Ġdida għall-Iżvilupp tal-Afrika) u għall-governanza domestika (il-Mekkaniżmu Afrikan ta’ Evalwazzjoni bejn il-Pari) flimkien mal-Pjan Strateġiku tal-Unjoni Afrikana (2004-2007) irrapreżentaw bidla fundamentali fil-mod li bih l-Afrika tħares lejha nnifisha u kif tittratta mas-sħab esterni tagħha. L-Afrika issa hija determinata li tasserixxi l-istatus internazzjonali tagħha u qed issir attiva fi kwistjonijiet globali kbar bħas-sigurtà tal-ikel, l-enerġija, u t-tibdil fil-klima u l-bidla fl-ambjenti ekonomiċi. L-Afrika ħolqot netwerk ta’ sħubijiet li jimplikaw aktar responsabbiltà għall-iżvilupp tagħha stess, it-tfittxija għal soluzzjonijiet Afrikani għal problemi Afrikani. Fl-istess ħin hemm interess ġdid fil-kontinent Afrikan minħabba s-sinifikat strateġiku tiegħu f'termini ekonomiċi, tas-sigurtà u politiċi. Dan jipprovdi opportunità ġenwina u pożittiva għall-iżvilupp tal-Afrika u l-ġlieda tagħha kontra l-faqar. Kemm l-Unjoni Ewropea kif ukoll iċ-Ċina ilhom żmien twil sħab ta' pajjiżi Afrikani. L-UE u ċ-Ċina huma rispettivament l-ewwel u t-tielet sieħeb kummerċjali tal-Afrika u investituri fiha. F’dawn l-aħħar snin huma rrispondew għat-trasformazzjoni tal-Afrika b'valutazzjonijiet strateġiċi importanti. L-Afrika u l-UE stabbilixxew sħubija ġdida u komprensiva mal-UE li ntlaħaq qbil dwarha fit-tieni samit bejn l-Afrika u l-UE f'Lizbona f'Diċembru 2007[1]. L-Istrateġija Konġunta bejn l-Afrika u l-UE u l-ewwel Pjan ta’ Azzjoni tagħha maqbul f'Liżbona, jidentifikaw sfidi komuni, interessi komuni u sħubijiet konkreti bbażati fuq is-setturi bil-għan li l-faqar jinqala’ mill-għeruq, jissodisfaw l-Għanijiet ta’ Żvilupp tal-Millenju u jippromwovu s-sigurtà, id-drittijiet tal-bniedem, il-governanza demokratika, l-iżvilupp sostenibbli, l-integrazzjoni reġjonali u l-integrazzjoni fl-ekonomija dinjija. F’konformità ma’ dawn l-għanijiet u l-prinċipji, l-UE, li kollettivament hija l-akbar fornitur ta’ Għajnuna Uffiċjali għall-Iżvilupp (ODA), qablet li żżid l-għajnuna tagħha, b'mod partikolari lejn l-Afrika, u li tagħmilha aktar effiċjenti[2] u impenjat ruħha li tallinea l-politika tagħha dwar l-Afrika mal-prijoritajiet tal-UA (“appartenenza”). Għotjiet bla rbit u self sussidjat huma l-għodod finanzjarji ewlenin. Iċ-Ċina ilha sa mis-snin disgħin li reġgħet qamet fuq saqajha bħala forza globali u kompliet tibni r-rabtiet tagħha mal-Afrika. Sa mis-sena 2000, il-kummerċ bejn iċ-Ċina u l-Afrika żdied ħafna, l-investimenti Ċiniżi fl-Afrika żdiedu ħafna u ċ-Ċina qed toffri aktar kooperazzjoni għall-iżvilupp lill-pajjiżi Afrikani. Dan jinkludi l-esperjenza domestika fit-tnaqqis tal-faqar. L-approċċ il-ġdid lejn l-Afrika ġie stabbilit fl-2006 meta ċ-Ċina ppreżentat White Paper dwar il-politika tagħha tal-Afrika li kienet tiffoka fuq il-promozzjoni tal-paċi u l-istabbiltà, l-iżvilupp u l-prosperità komuni[3]. Il-politika uffiċjali taċ-Ċina dwar l-iżvilupp hija li twettaq kooperazzjoni b'enfasi fuq is-sovranità, is-solidarjetà, il-paċi u l-iżvilupp b'noninterferenza fl-affarijiet domestiċi u l-benefiċċju reċiproku bħala prinċipji ewlenin. Il-kummerċ, l-investiment, il-proġetti infrastrutturali lesti għall-użu, u t-taħriġ fiċ-Ċina (fellowships) huma l-għodda ewlenin appoġġjati l-aktar permezz ta' self u operazzjonijiet in natura[4]. Fil-samit ta' Bejġing f'Novembru 2006, iċ-Ċina u l-Afrika ssiġillaw sħubija strateġika ġdida fil-qafas ipprovdut mill-Forum dwar il-Kooperazzjoni bejn iċ-Ċina u l-Akrika (FKĊA)[5]. Bosta osservaturi ta' dan il-proċess innutaw għadd ta' għanijiet u interessi komuni fil-promozzjoni tat-tkabbir ekonomiku tal-Afrika u l-integrazzjoni tagħha fl-ekonomija dinjija, il-ħidma favur l-Għanijiet ta’ Żvilupp tal-Millenju (MDG) u sforzi għall-ġestjoni tal-kunflitti u ż-żamma tal-paċi. Aktar minn hekk, kemm l-UE u kif ukoll iċ-Ċina għandhom interess qawwi komuni fil-promozzjoni tal-iżvilupp stabbli u sostenibbli fl-Afrika. Din ir-realtà ġiet rikonoxxuta mill-UE u miċ-Ċina: Fl-għaxar Samit Ċina-UE f'Bejġing fit-28 ta' Novembru 2007, il-mexxejja tal-UE u dawk Ċiniżi 'esprimew ruħhom favur aktar kooperazzjoni prattika bejn iż-żewġ naħat permezz tal-mekkaniżmi eżistenti rispettivi ta' kooperazzjoni mal-Afrika sabiex jikkontribwixxu għall-paċi, l-istabilità u l-iżvilupp sostenibbli fl-Afrika fuq il-bażi tal-ugwaljanza u l-ġid reċiproku. Iż-żewġ naħat qablu li jkomplu d-djalogu tagħhom dwar il-kwistjonijiet Afrikani, u li jesploraw b'mod attiv modi u kanali effettivi ta' kooperazzjoni bejn iċ-Ċina, l-UE u l-Afrika fl-oqsma fejn dan huwa xieraq'. L-Istrateġija Konġunta Afrika-UE espliċitament tilqa' pożittivament kontribuzzjonijiet minn sħab oħrajn u hija miftuħa għal kooperazzjoni ma' pajjiżi terzi dwar l-għanijiet komuni tas-sħubija. Dawn id-dikjarazzjonijiet għalhekk jipprovdu opportunità espliċita sabiex jiġu marbuta flimkien u msaħħa reċiprokament is-sħubijiet tal-UE sew mal-Afrika u kif ukoll maċ-Ċina. Il-mistoqsija hija dwar jekk jistax isir aktar bejn l-UE, l-Akrika u ċ-Ċina biex jissaħħaħ id-djalogu tagħhom dwar il-politika u l-kooperazzjoni permess ta' forom ta' kooperazzjoni trilaterali[6] li tikkumplimenta s-sħubijiet bilaterali[7]. Din il-Komunikazzjoni ssostni li aħna għandna nibdew fuq il-bażi ta’ kunsens biex nistabbilixxu, b’manjiera gradwali iżda progressiva, aġenda kooperattiva trilaterali kemm mas-sħab tagħna Afrikani kif ukoll dawk Ċiniżi f’għadd ta’ oqsma fejn jistgħu jiġu mmassimizzati s-sinerġiji u l-benefiċċji reċiproċi. L-INIZJATTIVA TA' POLITIKA TAL-UE DWAR IL-KOOPERAZZJONI TRILATERALI Il-Kummissjoni tipproponi li l-Afrika, iċ-Ċina u l-UE għandhom jaħdmu flimkien b'mod flessibbli u prammatiku sabiex jidentifikaw u jindirizzaw numru speċifiku ta' oqsma li huma adattati għall-kooperazzjoni trilaterali u jorbtu din il-kooperazzjoni fejn hu possibbli mal-impenji eżistenti f'fora multilaterali u b'mod partikolari n-NU. Għandu jittieħed approċċ pass pass. Prinċipji gwida għall-kooperazzjoni trilaterali - Approċċ prammatiku u progressiv: Kooperazzjoni prattika fuq il-post. Din tista' tiffoka fuq proġetti u setturi konkreti. Tali strateġija orjentata lejn ir-riżultati se tgħin fit-tfassil ta' għanijiet komuni. - Approċċ maqsum: se titwettaq kooperazzjoni prattika b’assoċjazzjoni u ftehim sħaħ f’kull stadju mas-sħab Afrikani interessati (fil-livell ta’ pajjiż jew f’dak reġjonali). - Għajnuna effettiva: l-approċċ propost jimmira sabiex (a) jevita d-duplikazzjoni tal-isforzi; (b) jassigura koordinazzjoni aktar mill-qrib bejn l-attivitajiet tal-UE u taċ-Ċina fuq il-livell tal-pajjiżi madwar l-istrateġiji tal-iżvilupp tal-pajjiżi Afrikani u jiffaċilita l-iskambju tal-esperjenzi, inkluża l-esperjenza tal-iżvilupp taċ-Ċina stess, u l-aħjar prattiki u (c) jikkontribwixxi għal effikaċja akbar tal-għajnujna u skambju ta' esperjenzi inkluż dwar ir-rwoli tal-ODA u l-FDI u mezzi oħra. Il-kooperazzjoni triangolari se tikkontribwixxi għat-tisħiħ tar-responsabbiltà li naqsmu bejnietna għall-governanza u l-iżvilupp globali. Għanijiet konkreti tal-kooperazzjoni trilaterali Huwa propost li l-kooperazzjoni trilaterali tkun iffukata – f'fażi inizjali – fuq is-setturi li ġejjin, li huma ta' importanza ewlenija għall-istabbiltà u l-iżvilupp tal-Afrika u fejn huwa mistenni l-akbar valur miżjud tal-kooperazzjoni trilaterali. 1. Il-paċi u s-sigurtà fl-Afrika: Dawn huma prerekwiżiti għall-iżvilupp. Għalhekk huwa fl-interess tal-Afrika, tal-UE u taċ-Ċina li jikkooperaw sabiex jippromwovu l-istabbiltà u l-prosperità tal-pajjiżi u l-ekonomiji Afrikani u li jaħdmu mal-UA u fi ħdan in-Nazzjonijiet Uniti (NU) maċ-Ċina biex jissaħħaħ l-iżvilupp tal-Arkitettura Afrikana tal-Paċi u s-Sigurtà u li jgħinu permezz tal-operazzjonijiet taż-żamma tal-paċi, il-bini tal-kapaċità u t-taħriġ tal-UA. 2. Sostenn għall-infrastruttura Afrikana: L-infrastruttura hija s-sinsla tal-iżvilupp, il-kummerċ u l-investiment: l-iżvilupp ta' strateġiji komuni u t-titjib tas-sinerġiji bejn l-Afrika, l-UE u ċ-Ċina jgħinu sabiex jiġu ssodisfati l-ħtiġiet infrastrutturali enormi tal-Afrika u l-għanijiet komuni; sabiex tkun promossa l-kooperazzjoni trilaterali għall-kisba ta’ infrastruttura bi prezz raġonevoli u li tkun sostenibbli fl-Afrika, jissaħħu l-interkonnettività u l-integrazzjoni reġjonali u jiġu mtejba l-kundizzjonijiet għall-iżvilupp sostenibbli u t-tkabbir ekonomiku (kurituri tat-trasport multimodali, telekomunikazzjonijiet, enerġija inkluża dik li tiġġedded, approċċi settorjali). Il-Konsorzju tal-Infrastruttura għall-Afrika għandu jkun il-punt ċentrali fejn l-Afrika, l-UE u ċ-Ċina flimkien ma' pajjiżi u organizzazzjonijiet internazzjonali oħra jikkoordinaw l-attivitajiet u jiskambjaw l-esperjenzi. Il-koordinazzjoni dwar il-prijoritajiet artikolati mill-Afrika (il-Pjan ta' Azzjoni għal Żmien Qasir – STAP u l-Faċilità tat-Tħejjija tal-Proġetti tal-Infrastruttura – NEPAD-IPPF, 2003) tista' wkoll tissaħħaħ fil-qafas ipprovdut mis-Sħubija bejn l-UE u l-Afrika dwar l-Infrastruttura. 3. Il-ġestjoni sostenibbli tal-ambjent u r-riżorsi naturali hija essenzjali għat-tkabbir sostenibbli, il-ġlieda kontra t-tibdil fil-klima u l-interessi kummerċjali komuni. Il-kooperazzjoni trilaterali marbuta ma' inizjattivi bħall-Inizjattiva għat-Trasparenza tal-Industriji Estrattivi (EITI), l-Infurzar tal-Liġi tal-Foresta, Governanza u Kummerċ (FLEGT), u l-proċess Kimberley jistgħu jippermettu lill-pajjiżi Afrikani jsaħħu l-kapaċità lokali li jamministraw ir-riżorsi, il-kummerċ u l-kompetizzjoni b'mod miftuħ u trasparenti sabiex jimmassimizzaw l-eżiti ta' investiment u żvilupp sostenibbli partikolarment f'oqsma bħall-forestrija, l-enerġija li tiġġedded, l-effiċjenza tal-enerġija, il-ġestjoni tal-iskart, is-sajd u l-minjieri. Fid-dawl tal-importanza tal-bini ta' kapaċità nazzjonali ta' adattament fit-tul, partikolarment fil-pajjiżi l-aktar vulnerabbli għat-tibdil fil-klima, il-Kummissjoni tipproponi li tiġi esplorata l-possibilità li tinbeda ħidma konġunta mal-Kummissjoni tal-Unjoni Afrikana (KUA) u ċ-Ċina, għal finijiet ta' bini tal-kapaċità, fuq it-tibdil fil-klima u l-enerġija li tiġġedded, li possibilment tinkludi t-trasferiment tat-teknoloġija u kapaċità akbar għall-investiment għall-Mekkaniżmu għal Żvilupp Nadif (CDM), ukoll taħt ftehim dwar it-tibdil globali fil-klima għal wara l-2012. Pilastru ambjentali b'saħħtu jikkontribwixxi sabiex jassigura l-għajxien għall-ifqar nies u l-paċi sostenibbli. Il-bini konġunt tal-kapaċità se jkun konsistenti mad-djalogi ambjentali bilaterali eżistenti bejn il-Kummissjoni Ewropea u ċ-Ċina u l-KE u l-Unjoni Ewropea u l-Unjoni Afrikana. 4. L-agrikoltura u s-sigurtà tal-ikel: it-tkabbir tal-produttività fis-settur agrikolu hija ta' importanza ewlenija sabiex jinkiseb progress lejn l-Għanijiet ta’ Żvilupp tal-Millennju inġenerali u l-MDG 1 dwar il-faqar u l-ġuħ b'mod partikolari. Il-kooperazzjoni trilaterali tista' ssaħħaħ il-livelli tal-produttività u produzzjoni agrikola tal-Afrika u tikkontribwixxi għal sigurtà akbar tal-ikel b'mod sostenibbli, u bl-attenzjoni dovuta għall-aspetti soċjoekonomiċi, ambjentali u tas-saħħa tal-produzzjoni tal-ikel. Il-Kummissjoni tipproponi li jiġu esplorati sinerġiji li jistgħu jinkisbu mill-kooperazzjoni trilaterali f'dawn li ġejjin: ir-riċerka u l-innovazzjoni agrikola, b'enfasi speċjali fuq l-ikel bażiku; il-kontroll tal-mard tal-annimali; u s-sigurtà tal-ikel b'enfasi speċjali fuq id-definizzjoni u l-konformità mal-Istandards Sanitarji u Fitosanitarji. Il-kooperazzjoni trilaterali għandha titqiegħed fil-kuntest tal-Programm Ġenerali Afrikan għall-Iżvilupp Agrikolu (CAADP), li jifforma l-aġenda għat-tul għall-iżvilupp agrikolu tal-Afrika. Djalogu dwar il-politika għall-iżvilupp u sħubija għall-iżvilupp Sabiex jinkisbu dawn l-għanijiet, id-djalogu fuq il-livell tal-Kwartieri ġenerali u dak lokali għandu jitkabbar abbażi tad-djalogi eżistenti UE-Afrika u UE-Ċina u jikkumplimenta wkoll il-qafas tan-NU. Huwa importanti li tiġi mrawma kultura ta' skambju u konsultazzjoni fuq il-livelli kollha. Proċess parallel ta' djalogi ta' gruppi ta' riflessjoni jappoġġja lil dawk li jfasslu l-politika fit-tisħiħ tal-komprensjoni reċiproka tal-politiki u l-approċċi rispettivi u l-identifikazzjoni ta' opportunitajiet ta' kooperazzjoni filwaqt li jikkontribwixxi għall-bini tal-kapaċità fir-riċerka u t-trawwim tal-iskambji bejn il-persuni. Id-djalogu għandu jiġi organizzat u msaħħaħ fuq il-livelli kollha, fuq il-bażi tal-istrutturi u l-fora eżistenti: - fil-livell kontinentali: sabiex tiġi promossa l-integrazzjoni kontinentali u reġjonali, inħarsu lejn l-AUC sabiex tilgħab rwol maġġuri f'dan id-djalogu. Il-Kap tad-Delegazzjoni tal-UE għall-UA f'Addis Ababa, fl-Etjopja, jista' jkun punt fokali għall-organizzazzjoni ta' konsultazzjonijiet regolari u ad hoc bejn l-UA, l-UE u ċ-Ċina, partikolarment fil-qasam tal-paċi u s-sigurtà. - fil-livell reġjonali l-Kummissjoni Ewropea kellha rwol importanti fit-tisħiħ tal-Komunitajiet Ekonomiċi Reġjonali tal-Afrika (KER) u għandha strument b'saħħtu għall-kooperazzjoni taħt il-FEI. Id-diversi Strateġiji Reġjonali u Programmi Indikattivi jistgħu jkunu l-punt tat-tluq għall-promozzjoni tal-kooperazzjoni trilaterali fis-setturi kollha proposti, iżda partikolarment fl-infrastruttura fejn il-valutazzjoni u l-implimentazzjoni ta' programmi kbar fl-enerġija u t-telekomunikazzjoni jew kurituri multimodali tat-trasport jeħtieġu dimensjoni reġjonali fuq il-livell istituzzjonali u maniġerjali sabiex jappoġġjaw il-qafas nazzjonali[8]. - fuq il-livell tal-pajjiżi (Ambaxxatur) għal skambji regolari u ad hoc ta' informazzjoni u fehmiet u kif ukoll f'oqfsa multilaterali mmexxijja mill-pajjiżi - fid-djalogu bilaterali UE/Ċina: biex l-Afrika titqiegħed bħala punt regolari fl-aġenda għall-konsultazzjonijiet bejn l-UE u ċ-Ċina, fid-djalogu strateġiku, fil-kumitat konġunt u fit-troika Afrikana u fis-samits bejn l-UE u ċ-Ċina. Fejn huwa prattikabbli, il-kontropartijiet Afrikani relevanti għandhom jiġu involuti. Sabiex tiġi promossa s-sħubija għall-iżvilupp (MMI 8) u l-effikaċja tal-għajnuna għall-iżvilupp (id-Dikjarazzjoni ta' Pariġi dwar l-Effikaċja tal-Għajnuna[9]) hemm ħtieġa partikolari li jiżdiedu l-iskambji kurrenti tal-informazzjoni u l-esperjenzi mas-sħab Afrikani dwar strateġiji nazzjonali u dwar kif kull naħa twettaq u tevalwa l-politika dwar l-iżvilupp bil-għan li jiġu mtejba l-kumplimentaritajiet u d-diviżjoni tax-xogħol, l-użu ta' sistemi nazzjonali, il-prevedibilità u l-ġestjoni tar-riżultati b'anqas tfixkil proċedurali fl-għoti tal-għajnuna. Dan jista' jsir permezz ta' żjajjar ta' studju, kollokazzjonijiet ta' uffiċjali u konsultazzjonijiet regolari fuq il-livelli tal-kwartieri ġenerali u tal-pajjiżi. Il-'laqgħat ta' koordinazzjoni tad-donaturi' jistgħu jitwessgħu sabiex isiru 'laqgħat ta' koordinazzjoni tas-sħab għall-iżvilupp', u l-esperjenzi taċ-Ċina jistgħu jiġu inklużi f’dan il-proċess. Iċ-Ċentru Internazzjonali għat-Tnaqqis tal-Faqar fiċ-Ċina għandu l-mira li jsir pjattaforma għal dawn l-iskambji u fittex kuntatti mal-Kumitat tal-Għajnuna għall-Iżvilupp tal-OECD u donaturi tradizzjonali u l-UE għandha tappoġġja dawn l-isforzi. Il-Proċess ta' Djalogu ta' Heiligendamm, li fih iċ-Ċina qed tipparteċipa, jista' jikkontribwixxi għall-ħolqien ta' dan l-approċċ ġdid. Il-politika tal-OECD ta' interazzjoni akbar, kif ukoll ir-riflessjonijiet kurrenti tad-DAC dwar it-tħejjija tal-mandat il-ġdid tad-DAC sabiex jilqa' sfidi futuri jistgħu wkoll jipprovdu ideat ġodda. Il-kooperazzjoni trilaterali fl-Afrika tista' tkun il-bażi ta' dan il-proċess permezz ta' esperjenzi prattiċi u tipprovdi lezzjonijiet utli sabiex jarrikkixxu d-dibattitu kurrenti dwar l-effikaċja tal-għajnuna u l-iżvilupp. KONKLUżJONIJIET Il-kooperazzjoni trilaterali għandha tkun waħda progressiva, iżda l-bidla tista’ twassal għal riżultati aħjar fl-indirizzar tal-isfidi tal-iżvilupp globali b’manjiera mulilaterali effettiva. It-tlett isħab flimkien jistgħu jiżviluppaw interessi komuni u jiddiskutu sfidi globali kruċjali filwaqt li jsegwu r-relazzjonijiet bilaterali tagħhom. Il-proċess se jsaħħaħ is-sħubijiet bilaterali rispettivi tagħhom u jżid l-abilità tal-Unjoni Afrikana sabiex twettaq ir-rwol tagħha bħala attur ewlieni fl-iżvilupp tal-Afrika u fix-xena internazzjonali. Ir-riżultat globali ta’ din il-kooperazzjoni triangolari se tikkontribwixxi għar-responsabbiltà li naqsmu bejnietna għall-governanza u l-iżvilupp globali. Il-Kummissjoni Ewropea tistieden lill-Istati Membri tal-UE, u lis-sħab Afrikani u Ċiniżi sabiex jikkunsidraw u jappoġġjaw il-proposti ta' hawn fuq u jikkooperaw fl-organizzazzjoni ta' inizjattivi trilaterali fuq il-linji li ġejjin: - Tissaħħaħ il-koordinazzjoni fl-organizzazzjonijiet u inizjattivi internazzjonali, partikolarment madwar inizjattivi Afrikani, u identifikazzjoni tal-modalitajiet xierqa għall-kooperazzjoni. - Jissaħħaħ l-iskambju ta' żjajjar u uffiċjali min-naħat kollha sabiex jitgħallmu minn xulxin u joħolqu netwerk ta' appoġġ għad-djalogu u l-kooperazzjoni trilaterali fuq il-livelli internazzjonali, tal-kwartieri ġenerali u tal-pajjiżi u jittejjeb il-fluss tal-informazzjoni. - Tiġi organizzata laqgħa annwali għal uffiċjali għoljin (UE-UA-Ċina) bl-inizjattiva tiċċirkola bejn is-sħab sabiex jikkoordinaw id-djalogu u l-kooperazzjoni b'mod strateġiku. - It-troika tal-UA tiġi mistiedna sabiex tieħu sehem fid-djalogu annwali tal-UE-Ċina dwar l-Afrika. - Jissaħħu r-riċerka u l-produzzjoni tal-għarfien fis-setturi identifikati. - Isiru ftehimiet speċifiċi bejn l-aġenziji, l-istituzzjonijiet u l-assoċjazzjonijiet sabiex jiġu ffaċilitati l-inizjattivi konġunti orjentati lejn il-kisba tar-riżultati. - Titressaq din il-Komunikazzjoni lis-sħab Afrikani u Ċiniżi għad-diskussjoni fuq il-livell ta' samit jew ministerjali. Għalhekk il-Kummissjoni titlob lill-Kunsill u lill-Parlament Ewropew biex japprovaw il-proposti ta’ hawn fuq, bil-għan li titwessa’ d-diskussjoni mal-kontropartijiet Afrikani u Ċiniżi tal-UE. [1] Għal aktar informazzjoni: http://www.africa-union.org/root/AU/Conferences/2007/December/eu-au/AU_EU.htm [2] Fil-Komunikazzjoni tagħha "l-UE bħala sieħba globali għall-iżvilupp", il-Kummissjoni tipproponi numru ta' azzjonijiet sabiex tinkoraġġixxi lill-Istati Membri sabiex iżidu l-volum u l-effikaċja tal-għajnuna u kif ukoll oqsma fejn il-politiki tal-UE jistgħu jkunu kkoordinati aħjar. [3] Il-Ministeru tal-Affarijiet Barranin tar-RPĊ (2006) 'il-Politika Afrikana taċ-Ċina', Jannar 2006. [4] Huwa diffiċli li jiġu stmati l-ammonti preċiżi, ladarba l-metodi tal-kontabilità huma differenti ħafna u ċ-Ċina għadha mhix qed tippubblika l-istatistika dwar l-għajnuna. Minbarra l-programmi tal-gvern ċentrali hemm numru kbir ta' atturi provinċjali u kumpaniji li qegħdin jinsġu xibka dejjem aktar folta u kumplessa ta' relazzjonijiet mal-Afrika. [5] Il-Forum dwar il-Kooperazzjoni bejn iċ-Ċina u l-Afrika (FKĊA) kien inawgurat permezz ta' konferenza ministerjali f'Bejġing fis-sena 2000. It-tielet FKĊA sar fuq il-livell ta' samit f'Bejġing mit-3 sal-5 ta' Novembru 2006. Aktar dettalji: http://english.focacsummit.org/ [6] Skont il-paragrafu 19b tal-Aġenda għal Azzjoni ta’ Akkra li tinkoraġġixxi kooperazzjoni triangolari. [7] L-impatti l-aktar ġenerali tal-qawmien taċ-Ċina ġew indirizzati fil-Komunikazzjoni UE-Ċina 2006: Sħab aktar mill-qrib, tkabbir tar-responsabbiltajiet. Din il-Komunikazzjoni tiffoka b'mod speċifiku fuq ir-reazzjoni tal-UE għall-opportunitajiet ta' żvilupp u l-isfidi li qed jiżviluppaw fl-Afrika minħabba l-qawmien taċ-Ċina bħala sieħba ewlenija għall-iżvilupp tal-Afrika. [8] Dawn l-interventi reġjonali għandhom jiġu implimentati biss fejn ċerti kundizzjonijiet (governanza, kapaċità istituzzjonali u maniġerjali fuq il-livell reġjonali, effiċjenza tas-settur u organizzazzjonijiet reġjonali) huma stabbiliti sabiex jagħmlu possibbli l-ambjent favorevoli neċessarju għat-twettiq tad-diversi operazzjonijiet previsti. [9] Iċ-Ċina hija firmatarja tad-Dikjarazzjoni ta' Pariġi dwar l-effikaċja tal-għajnuna approvata fit-2 ta' Marzu 2005. Iċ-Ċina qed tanalizza b’mod attiv l-attivitajiet ta’ firmatarji oħra u tal-OECD DAC f’dan ir-rigward. Iċ-Ċina qed tieħu parti wkoll fil-proċess ta' segwitu (pereżempju l-Forum ta' Livell Għoli ta' Akkra dwar l-Effikaċja tal-Għajnuna f'Settembru 2008)